PRIEDAS

PROJEKTO DOKUMENTAS

SĄJUNGOS INDĖLIS Į SEESAC PROJEKTĄ DĖL ŠLG KONTROLĖS VEIKLOS ĮGYVENDINANT VEIKSMŲ GAIRES DĖL ŠLG / ŠAUNAMŲJŲ GINKLŲ IR JŲ ŠAUDMENŲ NETEISĖTO LAIKYMO, NETINKAMO NAUDOJIMO IR NETEISĖTOS PREKYBOS JAIS VAKARŲ BALKANUOSE PROBLEMOS TVARAUS SPRENDIMO IR NUSIGINKLAVIMO BEI GINKLŲ KONTROLĖS VEIKLOS PIETRYČIŲ IR RYTŲ EUROPOJE

1. Įvadas ir tikslai

Šio indėlio tikslas – toliau remti pastangas kovoti su ŠLG / šaunamųjų ginklų ir jų šaudmenų neteisėtu laikymu, netinkamu naudojimu ir neteisėta prekyba jais Pietryčių bei Rytų Europoje ir įveikti naujus bei kylančius iššūkius. Nepaisant padarytos pažangos ir atsižvelgiant į karą Ukrainoje, Pietryčių ir Rytų Europa tebėra susirūpinimą keliantis regionas, kuriame kyla didelių iššūkių įgyvendinant ES kovos su neteisėtu ŠLG bei jų šaudmenų kaupimu ir prekyba jais strategiją (toliau – ES ŠLG strategija). Nors pastaraisiais metais padaryta didelė pažanga, šaulių ir lengvųjų ginklų (ŠLG) bei šaudmenų kaupimas, netinkamos saugojimo sąlygos, neteisėtas laikymas ir politikos formavimo spragos bei įgyvendinimo pajėgumų trūkumas, kartu su nestabiliomis politinėmis sistemomis, taip pat kintanti saugumo aplinka ir toliau riboja ŠLG kontrolės pastangų veiksmingumą. Todėl siekiant užtikrinti nuolatinę pažangą, įtvirtinti pasiektus rezultatus ir padėti pagrindą ilgalaikiam tvariam sprendimui, kuris apimtų visapusišką suderinimą su Sąjungos teisės aktų bei reglamentavimo sistema ir tarptautinių standartų laikymąsi, tolesnė Sąjungos parama kovai su grėsme, kurią kelia ŠLG plitimas ir neteisėta prekyba jais Pietryčių ir Rytų Europoje ir iš jos, yra itin svarbi Sąjungos pastangų pasiekti ES ŠLG strategijos tikslus dalis.

Siekiant įveikti likusius ŠLG kontrolės iššūkius ir sustiprinti Vakarų Balkanų ryžtą kovoti su neteisėta prekyba šaunamaisiais ginklais bei jų netinkamu naudojimu, 2018 m. gegužės 29 d. Tiranoje po konsultacijų su atitinkamomis institucijomis ir tarptautinėmis organizacijomis Vakarų Balkanų ŠLG komisijos priėmė „Veiksmų gaires dėl ŠLG / šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose problemos tvaraus sprendimo iki 2024 m.“ (toliau – veiksmų gairės). Jos buvo patvirtintos 2018 m. liepos 9 d. Londone įvykusiame Vakarų Balkanų aukščiausiojo lygio susitikime. Veiksmų gairėse numatoma siekti, kad Vakarų Balkanai taptų saugesniu regionu ir saugumo eksportuotoju, kuriame, siekiant nustatyti šaunamųjų ginklų, šaudmenų bei sprogmenų neteisėto laikymo, netinkamo naudojimo ir neteisėtos prekybos jais atvejus, užkirsti jiems kelią, patraukti už juos baudžiamojon atsakomybėn ir tokią veiką kontroliuoti, būtų įdiegti visiškai su Sąjungos ir kitais tarptautiniais standartais suderinti visapusiškos ir tvarios priežiūros bei kontrolės mechanizmai. Veiksmų gairės buvo parengtos kaip orientacinis dokumentas ir jose numatyti suderinti siektini veiklos rezultatai ir išdėstyti įsipareigojimai, kuriuos turės prisiimti naudos gavėjai strateginiu, politikos ir operaciniu lygmenimis, atsižvelgiant į Vakarų Balkanų valdžios institucijų politinį įsipareigojimą laikytis JT ir Sąjungos ginklų kontrolės įsipareigojimų ir strateginių dokumentų.

Pietryčių ir Rytų Europos šaulių ir lengvųjų ginklų kontrolės tarpininkavimo mechanizmas (SEESAC), atlikdamas Kovos su šaulių ir lengvųjų ginklų platinimu regioninio įgyvendinimo plano vykdomosios institucijos funkciją, padėjo parengti veiksmų gaires ir koordinuos bei rems jų įgyvendinimą. Taigi šiais veiksmais bus didinama pagalba ŠLG kontrolei, vykdomai pagal Tarybos sprendimus 2010/179/BUSP, 2013/730/BUSP, 2016/2356/BUSP ir 2018/1788/BUSP, ir jais bus papildomas Tarybos sprendimas 2019/2111/BUSP. Juos įgyvendinant bus toliau vykdomi procesai ir taikomos priemonės, būtini siekiant tvarios ŠLG kontrolės Vakarų Balkanuose.

Šiais veiksmais bus padedama koordinuoti ir stebėti veiksmų gairių įgyvendinimą, gerinti tarpregioninį keitimąsi žiniomis ir toliau stiprinti Pietryčių ir Rytų Europos teisėsaugos tarnybų pajėgumus kovoti su neteisėta prekyba šaunamaisiais ginklais ir neteisėtu jų laikymu. Todėl bendras projekto tikslas – prisidėti prie Europos ir pasaulio taikos bei saugumo užtikrinimo kovojant su grėsme, kurią kelia ŠLG bei jų šaudmenų kaupimas ir neteisėta prekyba jais Pietryčių ir Rytų Europoje ir iš jos. Kartu, dirbant Regioninio bendradarbiavimo taryboje (RBT) ir užtikrinant partnerystę su kitais atitinkamais tarptautiniais partneriais ir iniciatyvomis, bus stiprinamas regiono stabilumas.

Projektu bus tiesiogiai prisidedama prie ES saugumo strategijos, ES ŠLG strategijos, 2020–2025 m. ES kovos su neteisėta prekyba šaunamaisiais ginklais veiksmų plano, Europos kovos su nusikalstamumo grėsmėmis daugiadalykės platformos (EMPACT) šaunamųjų ginklų komponento operatyvinių veiksmų planų, Sutarties dėl prekybos ginklais, JT veiksmų programos dėl neteisėtos prekybos ŠLG prevencijos, kovos su ja ir jos panaikinimo visais aspektais, Tarptautinio sekimo dokumento, JT šaunamųjų ginklų protokolo bei JT Saugumo Tarybos rezoliucijos 1325 (2000) įgyvendinimo ir juo bus ypač sustiprintas regioninis bendradarbiavimas kovojant su grėsme, kurią kelia ŠLG bei jų šaudmenų plitimas. Projekto rezultatais taip pat bus tiesiogiai prisidėta prie darnaus vystymosi tikslo Nr. 16 dėl taikių bei teisingų visuomenių, visų pirma tikslo Nr. 16.1 (gerokai sumažinti visų formų smurtą ir mirtingumą visur) ir tikslo Nr. 16.4 (gerokai sumažinti neteisėtų ginklų srautus), įgyvendinimo. Veiksmai bus įgyvendinami kaip Jungtinių Tautų vystymosi programos (UNDP) Europos ir Nepriklausomų valstybių sandraugos regioninės programos dokumento (2022–2025 m.) dalis.

2. Įgyvendinimo agentūros atranka ir veiksmų koordinavimas su kitomis atitinkamomis finansavimo iniciatyvomis

SEESAC yra Jungtinių Tautų vystymosi programos (UNDP) ir Regioninio bendradarbiavimo tarybos (RBT) bendra iniciatyva ir su ŠLG susijusios veiklos Pietryčių Europoje ryšių punktas. Atlikdamas Pietryčių Europos kovos su ŠLG platinimu regioninio įgyvendinimo plano vykdomosios institucijos funkciją, SEESAC nuo 2002 m. bendradarbiauja su Pietryčių Europos nacionaliniais ir tarptautiniais suinteresuotaisiais subjektais holistinio požiūrio į ŠLG kontrolę įgyvendinimo klausimu, vykdydamas įvairią veiklą, apimančią strateginio ir operatyvinio regioninio bendradarbiavimo palengvinimą, institucijų politikos plėtojimo ir pajėgumų stiprinimo rėmimą, informuotumo didinimo ir ŠLG rinkimo kampanijas, atsargų valdymą, pertekliaus mažinimą, ženklinimo ir atsekamumo pajėgumų, aptikimo bei tyrimo pajėgumų gerinimą, taip pat griežtesnę ginklų eksporto kontrolę. Tokiu būdu, įgyvendindamas daug suinteresuotųjų subjektų apimančias regionines intervencijas bendrame regiono partnerių politiniame ir ekonominiame kontekste, užtikrindamas nacionalinę bei regioninę atsakomybę ir savo veiksmų ilgalaikį tvarumą ir tapdamas svarbiausia regionine institucija ŠLG kontrolės srityje, SEESAC suformavo išskirtinį pajėgumą ir įgijo išskirtinės patirties.

SEESAC toliau užtikrina dvišalius ir daugiašalius ryšių kanalus su visais atitinkamais subjektais ir organizacijomis. Šiuo atžvilgiu SEESAC toliau teikia sekretoriato paslaugas Regioninei ŠLG iniciatyvinei grupei (RSG) (1) ir, glaudžiai bendradarbiaudamas su ES, Vokietija ir Prancūzija, koordinuoja ir stebi Vakarų Balkanų veiksmų gairių įgyvendinimą. Šiomis aplinkybėmis SEESAC taip pat atlieka Vakarų Balkanų ŠLG kontrolės veiksmų gairių Daugiašalio partnerių patikos fondo sekretoriato funkcijas.

SEESAC reguliariai prisideda prie visų atitinkamų regioninių forumų veiklos. SEESAC toliau palaiko platų formalių ir neformalių partnerysčių tinklą su tokiomis organizacijomis ir iniciatyvomis, kaip Pietryčių Europos gynybos ministrų procesas (SEDM), Regioninio ginklų kontrolės patikros ir įgyvendinimo pagalbos centro bendradarbiavimo saugumo srityje centras (RACVIAC), ESBO ir NATO. Pasitelkiant, inter alia, JT su šaulių ginklais susijusių veiksmų koordinavimo (CASA) projektą vyksta reguliarūs veiksmų koordinavimo susitikimai ir keičiamasi informacija bei duomenimis su kitomis JT agentūromis, pavyzdžiui, su JT narkotikų kontrolės ir nusikalstamumo prevencijos biuru (UNODC) ir JT nusiginklavimo reikalų biuru (UNODA). SEESAC dalyvauja kovos su ŠLG ir minomis veiksmų koordinavimo susitikimuose – neformaliame ŠLG kontrolės veiklos, kurią vykdo NATO, Sąjunga, Europos saugumo ir bendradarbiavimo organizacija (ESBO) ir SEESAC, koordinavimo mechanizme.

SEESAC yra įvairių su saugumo sektoriaus reforma susijusių klausimų sprendimo regioninis centras ir ryšių punktas, itin daug dėmesio skiriantis ŠLG kontrolei ir atsargų valdymui. Siekdamas veiksmingiau informuoti Pietryčių Europos partnerius, SEESAC palaiko glaudžius ryšius su atitinkamomis Sąjungos institucijomis, visų pirma Komisijos Migracijos ir vidaus reikalų GD ir Europolu, taip pat su Sąjungos vadovaujamomis iniciatyvomis, pavyzdžiui, EMPACT šaunamųjų ginklų komponentu ir Europos šaunamųjų ginklų ekspertų (EFE) grupe, ir teikia jiems paramą.

SEESAC būstinė yra Belgrade ir jis šiuo metu veikia visoje Pietryčių Europoje – vykdo veiklą Albanijoje, Bosnijoje ir Hercegovinoje, Kosove, Juodkalnijoje, Serbijoje, Šiaurės Makedonijoje ir Moldovos Respublikoje, taip pat teikia ribotą paramą Ukrainai. Anksčiau SEESAC taip pat veikė Bulgarijoje, Kroatijoje ir Rumunijoje. Regioninę atsakomybę užtikrina RBT ir Regioninė iniciatyvinė grupė, kuriose visų Pietryčių Europos partnerių atstovai teikia strategines gaires, iniciatyvas ir prašymus, susijusius su SEESAC veikla.

SEESAC pirmasis pradėjo laikytis požiūrio, grindžiamo bendrų problemų sprendimu pasitelkiant regionines iniciatyvas, kuris padėjo pasiekti įspūdingų rezultatų Pietryčių Europoje ne tik dėl itin svarbaus dalijimosi informacija ir juo remiantis skatinamos sveikos regioninės konkurencijos propagavimo, bet ir dėl to, kad, pasitelkiant holistinį įgyvendinimo būdą, juo padedama pasiekti nuoseklių ir lengvai išmatuojamų rezultatų nacionaliniu ir regioniniu lygmeniu. Organizuojant RSG metinius susitikimus ir SEESAC dalyvaujant visuose atitinkamuose procesuose bei iniciatyvose užtikrinama, kad būtų laiku ir atvirai keičiamasi informacija, išsamiai informuojama apie padėtį ir numatomos perspektyvos, būtinos siekiant užtikrinti, kad įgyvendinimo metu nebūtų dubliuojama veikla ir jis atitiktų dabartinius vyriausybių ir regionų poreikius, taip pat besiformuojančias tendencijas.

SEESAC visą savo veiklą grindžia atitinkamų partnerių nurodytais poreikiais ir surinktais baziniais duomenimis, o prieš imdamasis veiksmų užsitikrina nacionalinių suinteresuotųjų subjektų pritarimą bei politinę paramą. Be to, visos pastangos pritaikomos taip, kad būtų remiami Sąjungos vadovaujami procesai ir siekiama Sąjungos standartų ir kriterijų. SEESAC yra pasiekęs labai gerų rezultatų įgyvendindamas ankstesniuose Sąjungos finansuotuose projektuose numatytą veiklą; tvarių rezultatų įgyvendinant projektus pasiekta plėtojant bei skatinant partnerių atsakomybę dėl jo projektų bei veiklos ir propaguojant regioninį veiksmų koordinavimą, patirtį ir dalijimąsi geriausios praktikos pavyzdžiais, taip pat regioninius mokslinius tyrimus. Dėl SEESAC ŠLG srities ekspertinių žinių, gilaus regiono reikalų išmanymo ir atitinkamų suinteresuotųjų subjektų pažinimo jis yra tinkamiausias šių konkrečių veiksmų įgyvendinimo partneris.

Projektu taip pat papildomos esamos nacionalinės ir regioninės pastangos siekiant užtikrinti kuo didesnę sinergiją. SEESAC dirbs derindamas veiksmus su šiomis pagal JT sistemą įgyvendinamomis tarptautinės pagalbos pastangomis:

— 2019 m. gegužės mėn. UNDP patvirtino regioninį projektą dėl paramos veiksmų gairių dėl šaulių ir lengvųjų ginklų (ŠLG) bei jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose problemos tvaraus sprendimo įgyvendinimui, siekiant remti suderintą požiūrį į veiksmų gairių įgyvendinimą. Projektą finansuoja Vokietijos federalinė užsienio reikalų ministerija – paskirtas 6,2 mln. USD (5,5 mln. EUR) įnašas, skirtas ginklų kontrolės veiklai 2019–2022 m. laikotarpiu, į UNDP finansavimą pagal dalį „Valdymas siekiant įtraukių ir taikių visuomenių“. Projektą koordinuoja UNDP Stambulo regioninis centras per UNDP SEESAC, ir jis įgyvendinamas kartu su UNDP biurais Vakarų Balkanuose. Iš aštuonių (8) paprojekčių, kurių finansavimą pagal atitinkamas finansavimo dalis 2019 m. liepos mėn. patvirtino projektų valdyba ir kuriuos įgyvendina UNDP biurai Albanijoje, Bosnijoje ir Hercegovinoje, Kosove, Juodkalnijoje, Šiaurės Makedonijoje ir Serbijoje, 2022 m. buvo tęsiami keturi projektai, o šiuo metu Albanijoje ir Bosnijoje ir Hercegovinoje aktyviai įgyvendinami du (2) paprojekčiai. — Albanijoje: Vykdydamas regioninį projektą, UNDP Albanijos biuras įgyvendina paprojektį „Parama Albanijos teisėsaugos institucijoms siekiant stiprinti su šaunamaisiais ginklais susijusio nusikalstamumo įrodymų tvarkymo ir tyrimo pajėgumus“, kuriuo siekiama stiprinti Albanijos policijos mokslinių tyrimų instituto (AISP) pajėgumus tobulinant jo procedūrinę sistemą, aprūpinant Albanijos valstybinės policijos nusikaltimo vietų tyrimų padalinius standartinėmis bei moderniomis kasdienio darbo priemonėmis ir stiprinant Albanijos balistikos sektoriaus technologinę infrastruktūrą AISP. Ši veikla taip pat apima būtinų duomenų bazių, skirtų įrodymų išieškojimui, nebaigtų bylų dokumentams, ir inventoriaus valdymo sistemų sukūrimą. — Bosnijoje ir Hercegovinoje UNDP Bosnijos ir Hercegovinos biuras įgyvendina paprojektį „Kova su neteisėta prekyba ginklais“, kurio bendras tikslas – sustiprinti pasienio policijos ir 14 subjektų bei kantonų policijos agentūrų pajėgumus kovoti su neteisėta prekyba ginklais visoje Bosnijoje ir Hercegovinoje. Projektas apima teisėto ginklų gabenimo duomenų bazės sukūrimą, ŠLG identifikavimo priemonės tobulinimą, specializuotos sienų kontrolės įrangos teikimą ir tarpinstitucinio bendradarbiavimo stiprinimą. Be to, įgyvendinant paprojektį numatoma surengti Bosnijos ir Hercegovinos policijos specializuotus mokymus standartinių veiklos procedūrų (SVP) ir specializuotos aptikimo įrangos naudojimo klausimais.

— Vakarų Balkanų ŠLG kontrolės veiksmų gairių daugiašalis patikos fondas (MPTF) yra pagrindinis finansavimo mechanizmas, kuriuo remiamas veiksmų gairių įgyvendinimas. Patikos fondą 2019 m. kovo mėn. įsteigė dalyvaujančios JT organizacijos UNDP ir UNODC, kartu su MPTF biuru, kad būtų prisidėta prie paramos teikėjų suderinto finansavimo metodo įgyvendinant veiksmų gaires ir sukurti visapusišką rizika bei rezultatais grindžiamą valdymo sistemą. Patikos fondui buvo naudingas tvirtas bendradarbiavimas su veiksmų gairių iniciatorėmis Vokietija ir Prancūzija, prie kurių prisijungė Jungtinė Karalystė, Švedija, Norvegija ir Nyderlandai. Dėl šių paramos teikėjų dosnumo ir įsipareigojimo patikos fonde sutelkta daugiau kaip 22,2 mln. USD įnašų. UNDP SEESAC veikia kaip patikos fondo sekretoriatas ir yra atsakingas už bendrą patikos fondo veiksmų koordinavimą ir stebėseną, teikia jam techninę, valdymo, planavimo ir programavimo paramą. Iki 2022 m. rugsėjo mėn. iš patikos fondo skirta parama 11 projektų, kuriuos įgyvendino dalyvaujančios JT organizacijos, ir numatoma skirti paramą dar trims projektams. — Albanijoje UNDP įgyvendina projektą, kuriuo siekiama stiprinti nacionalines institucijas bei sistemas ir gerinti atitinkamų institucijų ir paveiktų bendruomenių bendradarbiavimą ir veiksmų koordinavimą, kad būtų veiksmingai ir efektyviai reaguojama į grėsmes, kurias kelia ŠLG / šaunamieji ginklai. [Pavadinimas: Kontrolės, administravimo ir socialinio požiūrio į ŠLG stiprinimas Albanijoje] — Bosnijoje ir Hercegovinoje: — Pagal UNDP ir UNODC Pasaulinę šaunamųjų ginklų programą bendrai remiamas Netiesioginių mokesčių administratorius (ITA) / Bosnijos ir Hercegovinos muitinė, kad jie galėtų geriau nustatyti neteisėtos prekybos ŠLG atvejus ir į juos reaguoti. Projekto įgyvendinimas naudingas ne tik ITA, bet ir kelioms kitoms Bosnijos ir Hercegovinos institucijoms, įskaitant Bosnijos ir Hercegovinos pasienio policiją, Užsienio prekybos ir ekonominių santykių ministeriją (MOFTER) ir tris pašto agentūras. [Pavadinimas: Prekybos ginklais ir įstatymų nesilaikymo sustabdymas Bosnijoje ir Hercegovinoje] — UNDP skubūs veiksmai dėl šaudmenų sunaikinimo (EXPLODE+) yra parengti kaip daugiafunkcė projektų platforma, sudaranti sąlygas laikytis daugiašalio požiūrio į intervenciją šaudmenų kiekio mažinimo ir gyvavimo ciklo valdymo srityje, remiant Bosnijos ir Hercegovinos gynybos ministerijos ir ginkluotųjų pajėgų (MD/AF BiH) pastangas, įskaitant veiklą, susijusią su nesaugaus / perteklinio šaudmenų kiekio sunaikinimu, pajėgumų stiprinimu ir šaudmenų bei ginklų saugojimo vietų infrastruktūros modernizavimu. — UNDP projektu PILLAR [Prevencija ir neteisėtų ginklų skaičiaus mažinimas Bosnijoje ir Hercegovinoje] siekiama užtikrinti visapusišką atsaką siekiant didinti gyventojų informuotumą apie neteisėtai laikomų šaunamųjų ginklų keliamą pavojų ir juos mokyti, kaip atpažinti individualias ir kolektyvines grėsmes saugumui. Be to, projektu siekiama prisidėti prie elgsenos pokyčių ir visapusiško grėsmių, kurias kelia ŠLG, supratimo šeimose, bendruomenėje ir apskritai visuomenėje. — Kosove UNDP iki 2022 m. birželio mėn. įgyvendino projektą, kuriuo siekta padėti Kosovo policijai stiprinti jos pajėgumus geriau aptikti šaunamuosius ginklus, komponentus ir šaudmenis, kuo daugiau jų konfiskuoti ir gerinti tyrimų kokybę. [Pavadinimas: Parama kovai su neteisėta prekyba ginklais Kosove*, skirta kriminalinei policijai (CPIAT)] — Juodkalnijoje UNDP projektu siekiama pagerinti Juodkalnijos policijos direktorato pajėgumus viso tyrimų ciklo metu, visų pirma paspartinti kilmės nustatymo grandinę. Konkrečiau, projektu bus siekiama didinti Teismo ekspertizės centro, Padegamųjų ir sprogstamųjų medžiagų laboratorijos ir Cheminių medžiagų laboratorijos ekspertų kompetenciją, profesionalumą, tikslumą ir preciziškumą, remiant standartinių veiklos procedūrų plėtojimą, teikiant specializuotą įrangą nusikaltimų vietos tyrimo padaliniams ir rengiant mokymus. — Serbijoje: — UNDP įgyvendina projektą, kuriuo siekiama toliau gerinti Serbijos Respublikos vidaus reikalų ministerijos pajėgumus viso tyrimų ciklo metu, kiek tai susiję su neteisėta prekyba šaunamaisiais ginklais ir nusikalstama veika naudojant šaunamuosius ginklus, pradedant nusikaltimo vieta ir balistiniais tyrimais, visoje kilmės nustatymo grandinėje, taip gerinant tyrimus, kad būtų priimami įprasti apkaltinamieji nuosprendžiai. Šiuo projektu papildomi jo ankstesnio etapo, kuris buvo įgyvendintas nesinaudojant MPTF sistema, rezultatai. [Pavadinimas: Vidaus reikalų ministerijos pajėgumų stiprinimas su ŠLG kontrole susijusioje srityje (II etapas)] — Nuo 2022 m. rugsėjo mėn. UNDP inicijavo dar vieną projektą, kuris grindžiamas ankstesniu projektu ir kuriuo siekiama parengti visapusišką požiūrį į sveikatos priežiūros sistemos vaidmens stiprinimą užkertant kelią šaunamųjų ginklų naudojimui smurtui šeimoje ir savižudybėms. [Pavadinimas: Rizikos mažinimas. Saugos didinimas II] — Įgyvendindama Kosovo ir Šiaurės Makedonijos tarpvalstybinį projektą, UNDP siekia pagerinti abiejų jurisdikcijų valdžios institucijų pajėgumus kurti smurtui atsparesnes bendruomenes vykdant keletą glaudžiai koordinuojamų veiksmų, pavyzdžiui, rengiant bendrus mokymus ir dalijantis patirtimi bei žvalgybos informacija, vykdant jungtinių tyrimų grupių (JTG) veiklą, teikiant paramą bendram policijos patruliavimui pasienyje, bendrai analizuojant ir plėtojant problemų ir rizikos profilius, dalijantis informacija ir imantis bendrų veiksmų kovoti su neteisėta prekyba perdirbtais ginklais, taip pat skatinti integruotą institucinį požiūrį į kovą su grėsmėmis, kurias kelia šaunamieji ginklai. Projekto veikla grindžiama Kosove ir Šiaurės Makedonijoje vykdomais projektais dėl ŠLG ir juos papildo, siekiant užtikrinti sinergiją, plėtoti geriausią praktiką ir sudaryti sąlygas nuoseklesniems bei labiau į rezultatus orientuotiems tyrimams. [Pavadinimas: Tarpvalstybinis integruotas institucinis požiūris į kovą su neteisėta prekyba ginklais ir ŠLG] — Regiono lygmeniu: — Pagal UNODC pasaulinę šaunamųjų ginklų programą Vakarų Balkanų valdžios institucijoms padedama baudžiamosios teisenos priemonėmis reaguoti į neteisėtą prekybą ginklais ir vykdyti atitinkamų baudžiamųjų įstatymų ir baudžiamojo proceso teisės aktų derinimo su JT šaunamųjų ginklų protokolo nuostatomis procesą. [Pavadinimas: Reagavimas baudžiamosios teisenos priemonėmis į neteisėtą prekybą ginklais] — Pagal UNODC pasaulinę šaunamųjų ginklų programą, bendradarbiaujant su Interpolu, įgyvendinamu projektu siekiama padėti jurisdikciją turintiems Vakarų Balkanų subjektams rinkti ir analizuoti baudžiamosios teisenos duomenis, taip pat palengvinti ir stiprinti baudžiamosios teisenos specialistų bendradarbiavimą bei keitimąsi informacija, taip padedant nustatyti neteisėtos prekybos šaunamaisiais ginklais atvejus. [Pavadinimas: Parama aktyvesniam tarptautiniam bendradarbiavimui baudžiamosiose bylose] — Regioniniu lygmeniu: Regioninė saugumo sektoriaus reformų platforma (RSSRP) – gerai įtvirtintas mechanizmas, kuriuo užtikrinamas greitas, veiksmingas ir paklausa grindžiamas atsakas į su teisinės valstybės principo taikymu susijusius poreikius techniniu lygmeniu visame pasaulyje; taikant greitojo dislokavimo mechanizmą, grindžiamą unikaliu SEESAC saugumo sektoriaus reformų srityje patyrusių saugumo ekspertų tinklu, RSSRP teikia specialiai pritaikytą paramą, ypač daug dėmesio skiriant ŠLG kontrolei ir lyčių aspekto integravimui į saugumo politiką.

SEESAC palaiko reguliarius ryšius su ESBO, NATO, Europolu, Interpolu, Frontex, EMPACT, taip pat kitais atitinkamais subjektais, kad būtų užtikrintas veiksmų papildomumas, intervencijos vykdymas tinkamu laiku ir išteklių naudojimo ekonominis efektyvumas.

3. Projekto aprašymas

Naujasis SEESAC projekto etapas bus grindžiamas rezultatais, pasiektais pagal sprendimus 2013/730/BUSP, (BUSP) 2016/2356 bei (BUSP) 2018/1788, ir papildant Sprendimą (BUSP) 2019/2111 bei projektą PNPP/2021/425-067 (Parama kovai su šaulių ir lengvųjų ginklų (ŠLG) neteisėtu laikymu, netinkamu naudojimu ir neteisėta prekyba jais stiprinti Vakarų Balkanuose), kurį įgyvendina SEESAC.

Daugiausia dėmesio bus skiriama trims pagrindinėms sritims, laikantis holistinio požiūrio į kovą su grėsmėmis, kurias ŠLG kelia regione. Šiose trijose srityse atsižvelgiama į strateginį / politikos lygmenį ir į operacinius aspektus, t. y. tiesiogiai padedama visais ŠLG kontrolės lygmenimis, daugiausia dėmesio skiriant: regioninio požiūrio koordinavimui ir veiksmų gairių įgyvendinimo stebėsenai; keitimosi žiniomis ir dalijimosi informacija tarp regionų stiprinimui ir Moldovos bei Ukrainos teisėsaugos tarnybų pajėgumų kovoti su ŠLG neteisėtu laikymu, netinkamu naudojimu ir neteisėta prekyba jais stiprinimui, taip pat Vakarų Balkanų teisėsaugos tarnybų pajėgumų, visų pirma balistikos laboratorijų ir muitinių, pajėgumų stiprinimui, laikantis integruoto sienų valdymo principo.

Visų pirma projektu bus pasiekta šių rezultatų:

— užtikrintas suderintas veiksmų gairių dėl ŠLG / šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose problemos tvaraus sprendimo įgyvendinimas ir jų įgyvendinimo stebėsena,

— sustiprintas tarpregioninis bendradarbiavimas, keitimasis žiniomis ir dalijimasis informacija ginklų kontrolės srityje,

— sustiprinti Moldovos ir Ukrainos teisėsaugos tarnybų pajėgumai, susiję su neteisėtos prekybos šaunamaisiais ginklais ir neteisėto jų laikymo prevencija / kova su šiais reiškiniais,

— sustiprinti Vakarų Balkanų teisėsaugos tarnybų, visų pirma balistikos laboratorijų ir muitinės tarnybų, pajėgumai, susiję su neteisėtos prekybos šaunamaisiais ginklais ir neteisėto jų laikymo prevencija / kova su šiais reiškiniais.

Projekto strategija yra grindžiama išskirtiniu SEESAC požiūriu į pasitikėjimo ir bendradarbiavimo regione, kurie yra būtini norint pasiekti konkrečių ir išmatuojamų esminių pokyčių, skatinimą. Visų pirma regioniniu lygmeniu paaiškėjo, kad įvairūs bendradarbiavimo procesai, prie kurių prisidėjo SEESAC ir kuriuose dalyvavo tiek politikos formuotojai, tiek operacinio lygmens specialistai, yra itin svarbus elementas užtikrinant palankias ir konkurencingas sąlygas žinių perdavimui, keitimuisi ekspertinėmis žiniomis ir dalijimuisi informacija. Tai buvo naudinga ne tik pajėgumų regione stiprinimui, bet dar svarbiau – institucijų bei atskirų ekspertų tarpusavio pasitikėjimo didinimui ir tiesioginių bendradarbiavimo ryšių kūrimui, o tai, be kita ko, sudarė galimybę parengti ir įgyvendinti veiksmų gaires. Projektu bus toliau skatinamas regioninis bendradarbiavimas ir vietos lygmens atsakomybė, kaip itin svarbūs elementai, užtikrinantys palankias sąlygas išmatuojamiems rezultatams pasiekti.

Geografinė projekto aprėptis yra Vakarų Balkanai, o tiesioginiai projekto naudos gavėjai yra Albanija, Bosnija ir Hercegovina, Kosovas, Juodkalnija, Serbija ir Šiaurės Makedonija. Projektu taip pat bus siekiama skatinti toliau teikti paramą Rytų Europos šalims, įskaitant Moldovos Respubliką ir Ukrainą, kurios susiduria su ypač dideliais ŠLG kontrolės iššūkiais dėl Ukrainoje vykstančio karo. Tai bus daroma perduodant nuo 2001 m. Vakarų Balkanuose įgytas žinias bei patirtį ir geriausios praktikos pavyzdžius.

3.1. Veiksmų gairių dėl ŠLG / šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose problemos tvaraus sprendimo įgyvendinimo koordinavimas

Tikslas

Užtikrinti veiksmų gairių įgyvendinimo veiksmingą koordinavimą ir stebėseną.

Aprašymas

Remiantis Sprendimu (BUSP) 2018/1788, šis komponentas užtikrins veiksmų gairių įgyvendinimo koordinavimo ir stebėsenos tęstinumą. 2018 m. liepos 9 d. Londone įvykusiame Vakarų Balkanų aukščiausiojo lygio susitikime patvirtindami veiksmų gaires Vakarų Balkanų partneriai dar kartą patvirtino bendrą ryžtą ir tvirtesnį įsipareigojimą nutraukti šaunamųjų ginklų neteisėtą laikymą, netinkamą naudojimą ir neteisėtą prekybą jais. Vykdant išsamių konsultacijų procesą ir remiant SEESAC parengtomis regioninėmis veiksmų gairėmis prisidedama prie esamos Sąjungos veiklos kovojant su ta grėsme, konkrečiai, prie ES ŠLG strategijos, 2020–2025 m. ES kovos su neteisėta prekyba šaunamaisiais ginklais veiksmų plano, į kurį įtrauktos Vakarų Balkanų veiksmų gairės, ir EMPACT darbo regione. Šiomis veiksmų gairėmis patvirtinama, kad visi regiono suinteresuotieji subjektai pasiekė bendrą sutarimą dėl dabartinių iššūkių, bendrų siektinų tikslų ir veiksmų, kurių reikia imtis, laiko terminų. Jos yra bendra platforma siekiant bendrai sutartų pagrindinių veiklos rezultatų rodiklių strateginiu, politikos ir operaciniu lygmenimis.

Per pirmuosius trejus įgyvendinimo metus buvo paskelbtos bent septynios regioninės aprašomosios ir pagrindinių veiklos rezultatų rodiklių ataskaitos, kuriose pateikiama išmatuojama ir naujausia veiksmų gairių įgyvendinimo pažangos ataskaita. Be to, du kartus per metus rengiamuose vietos ir regioniniuose koordinavimo susitikimuose užtikrinamas pavyzdinis suderintas valdžios institucijų, paramos teikėjų ir įgyvendinančiųjų partnerių požiūris į įgyvendinimo pastangas ir išteklius. Būtent darbas pagal šį komponentą ir toliau užtikrins veiksmų gairių įgyvendinimo veiksmingą koordinavimą regioniniu lygmeniu; specialiai pritaikytą paramą ŠLG komisijoms ir atitinkamoms institucijoms įgyvendinant jų veiksmų planus, susijusius su veiksmų gairėmis; periodišką pažangos stebėseną ir vertinimą pagal bendrai sutartus pagrindinius veiklos rezultatų rodiklius; taip pat geresnį pažangos įgyvendinant veiksmų gaires supratimą.

Konkrečiai projekte numatyta veiksmų gairių įgyvendinimą koordinuoti ir stebėti:

— teikiant ekspertų ir techninę paramą veiksmų gairių koordinavimui, įskaitant regioninius veiksmų gairių koordinavimo susitikimus, kuriuose daugiausia dėmesio skiriama pažangos įvertinimui ir keitimuisi informacija,

— teikiant ekspertų ir techninę paramą veiksmų gairių koordinavimo vietos susitikimams, kuriuose vykdoma partnerių veiksmų planų įgyvendinimo stebėsena,

— du kartus per metus rengiant stebėsenos ir vertinimo ataskaitas, kuriose būtų apžvelgiama pažanga, iššūkiai ir poreikiai įgyvendinant veiksmų gaires remiantis bendrai sutartais pagrindiniais veiklos rezultatų rodikliais,

— parengiant galutinę veiksmų gairių įgyvendinimo peržiūrą (2024 m.), įskaitant paramą, reikalingą veiksmų gairėms peržiūrėti,

— vykdant informavimo apie veiksmų gaires ir jų matomumo užtikrinimo veiklą (įskaitant interneto platformos administravimą, suinteresuotųjų subjektų dalyvavimą ir informuotumo didinimą).

Projekto rezultatai / įgyvendinimo rodikliai:

— surengta iki šešių regioninių veiksmų gairių koordinavimo susitikimų,

— sudarytos galimybės įvertinti pažangą, keistis informacija, perduoti žinias ir vykdyti standartizavimą,

— surengti vietos koordinavimo susitikimai (iš viso iki 36 susitikimų),

— parengtos du kartus per metus rengiamos regioninės stebėsenos ataskaitos (iki šešių ataskaitų),

— galutinė veiksmų gairių peržiūra,

— interneto platformos, kuria siekiama užtikrinti tinkamą informavimą apie veiksmų gaires ir jų matomumą, administravimas.

3.2. Prisidėta stiprinant tarpregioninį bendradarbiavimą, keitimąsi žiniomis ir dalijimąsi informacija ginklų kontrolės srityje.

Tikslas

Šis komponentas palengvins tarpregioninį keitimąsi informacija, keitimąsi žiniomis, gerosios praktikos ir įgytos patirties atkartojimą teikiant techninius patarimus, rengiant susitikimus, praktinius seminarus ir pažintinius vizitus.

Aprašymas

Pietryčių Europa pastaruosius du dešimtmečius įgyvendina visapusišką regioninį požiūrį į ŠLG kontrolę, apimantį visas funkcines ŠLG kontrolės sritis: pradedant institucinių, teisės ir politikos sistemų, grindžiamų išsamiomis ir novatoriškomis duomenų rinkimo pastangomis, plėtojimu ir ŠLG bei šaudmenų fizinio saugumo ir atsargų valdymo stiprinimu; ŠLG ženklinimo, registravimo ir atsekamumo stiprinimu, be kita ko, stiprinant aptikimo ir tyrimo pajėgumus, ir baigiant informuotumo didinimo veikla ir lyčių aspekto integravimu į ŠLG kontrolę. Todėl regionas užėmė pirmaujančią poziciją novatoriškų ŠLG kontrolės sprendimų srityje; šie sprendimai įkvėpė imtis veiksmų ir buvo atkartoti kitose pasaulio dalyse.

SEESAC Regioniniai mikronusiginklavimo standartai ir gairės, kurie buvo parengti 2006 m. siekiant standartizuoti ŠLG kontrolės procedūras, praktiką ir normas operaciniu lygmeniu, turėjo įtakos rengiant tarptautinius šaulių ginklų kontrolės standartus, kurie vėliau buvo perkelti į modulinį šaulių ginklų kontrolės įgyvendinimo kompendiumą (MOSAIC). Be to, daugelis suinteresuotųjų subjektų pabrėžė, kad Veiksmų gairės dėl ŠLG / šaunamųjų ginklų ir jų šaudmenų neteisėto laikymo, netinkamo naudojimo ir neteisėtos prekybos jais Vakarų Balkanuose problemos tvaraus sprendimo yra viena iš sėkmingiausių regioninių pastangų ŠLG kontrolės srityje visame pasaulyje. JT generalinis sekretorius savo 2021 m. ataskaitoje Saugumo Tarybai nurodė, kad tai yra teigiamas pavyzdys, nes regioninės pastangos tebėra itin svarbios, ir paragino rengti ir toliau plėtoti kitas veiksmų gaires.

Veiksmų gairės kartu su jų koordinavimo ir stebėsenos mechanizmu buvo atkartotos Karibų jūros regione; jos taip pat įtrauktos į 2020–2025 m. ES kovos su neteisėta prekyba šaunamaisiais ginklais veiksmų planą. Be to, ES taip pat atkartojo SEESAC Ginkluoto smurto stebėsenos platformą – novatorišką internetinę duomenų platformą, kurioje teikiama išsami informacija apie incidentus, susijusius su šaunamaisiais ginklais visoje Pietryčių Europoje, šie duomenys taip pat vizualizuojami.

Pietryčių Europa taip pat sudarė sąlygas praktiškai integruoti lyčių aspektą į ŠLG kontrolę. SEESAC pasidalijo patirtimi, įgyta integruojant lyčių aspektą į ŠLG kontrolę ir įgyvendinant Moterų, taikos ir saugumo darbotvarkę, be kita ko, keliuose regioniniuose ir subregioniniuose seminaruose Afrikoje, Azijoje, Karibų jūros regione, Lotynų Amerikoje ir Ramiojo vandenyno regione (2).

Pažangos, padarytos siekiant, kad Pietryčių Europoje visapusiškai veiktų šaunamųjų ginklų ryšių punktai, rezultatais reguliariai dalijamasi su visų ES valstybių narių šaunamųjų ginklų ryšių punktais bendruose susitikimuose.

Dauguma atvejų ši nauja praktika buvo parengta ir pradėta taikyti įgyvendinant ES Tarybos sprendimus, kuriais remiamos pastaruosius du dešimtmečius Pietryčių Europoje SEESAC dedamos pastangos nusiginklavimo ir ginklų kontrolės srityje. Šis komponentas dar labiau palengvins regionų vykdomą dalijimąsi informacija, keitimąsi žiniomis, gerosios praktikos ir įgytos patirties atkartojimą.

Tai bus daroma:

— teikiant techninę ir konsultacinę paramą,

— rengiant susitikimus, praktinius seminarus, pažintinius vizitus.

Projekto rezultatai / įgyvendinimo rodikliai:

— suteikta techninė ir konsultacinė parama,

— surengti susitikimai, praktiniai seminarai ar pažintiniai vizitai.

3.3. Moldovos ir Ukrainos teisėsaugos tarnybų pajėgumų, susijusių su kova su neteisėta prekyba šaunamaisiais ginklais ir neteisėtu jų laikymu, stiprinimas

Tikslas

Sumažinti neteisėtos prekybos šaunamaisiais ginklais grėsmę stiprinant teisėsaugos institucijų, įskaitant pasienio policiją, pajėgumus, teikiant techninę ir konsultacinę paramą, kuri būtų grindžiama nustatytais poreikiais.

Aprašymas

Šis komponentas grindžiamas sėkmingu požiūriu, kurio laikantis Moldovos Respublikos ir Ukrainos valdžios institucijos įtraukiamos į regioninio bendradarbiavimo procesus, kuriuos palengvina SEESAC, Pietryčių Europoje, ir ankstesnėmis arba šiuo metu vykdomomis tikslinėmis ŠLG kontrolės priemonėmis, remiamomis Moldovos Respublikoje. Tai apima fizinio saugumo ir atsargų valdymo priemones, įskaitant ŠLG sunaikinimą ir ginklų bei šaudmenų saugyklų saugumo didinimą, taip pat įkalčių saugyklas. Taip pat buvo teikiama parama ženklinimui, registravimui ir atsekamumui; įsigytas ženklinimo įrenginys ir surengti jo naudojimo mokymai, taip pat suteikta parama ginklų registravimo sistemos sukūrimui. SEESAC taip pat teikė pradinę techninę ir konsultacinę paramą steigiant šaunamųjų ginklų ryšių punktą. Be to, buvo remiama informuotumo apie netinkamo šaunamųjų ginklų naudojimo ir neteisėto jų laikymo keliamus pavojus didinimo veikla. Taip pat buvo teikiama parama nacionalinės ŠLG komisijos įsteigimui; buvo teikiama parama duomenų rinkimui siekiant pagerinti supratimą apie ŠLG kontrolės spragas; tai padėjo paskelbti Moldovos Respublikos ŠLG tyrimą, o naujausia išsami informacija apie su šaunamaisiais ginklais susijusius incidentus pateikiama Ginkluoto smurto stebėsenos platformoje. Moldovos ir Ukrainos institucijų atstovai reguliariai dalyvauja ŠLG komisijų ir atitinkamų institucijų susitikimuose Pietryčių ir Rytų Europoje, jie taip pat dalyvauja Pietryčių Europos šaunamųjų ginklų ekspertų tinklo susitikimuose – tokiu būdu naudojasi dalijimosi informacija ir regioninio keitimosi žiniomis strateginiu ir operaciniu lygmenimis teikiama nauda. Joms taip pat buvo naudinga pajėgumų stiprinimo veikla, pavyzdžiui, susijusi su teisės aktų derinimu su ES acquis, internetiniais tyrimais ir kova su neteisėta prekyba ginklais tamsiajame internete.

Šis komponentas tiesiogiai grindžiamas Sprendimo (BUSP) 2018/1788 įgyvendinimu; jį pasitelkus bus toliau stiprinami Moldovos Respublikos ir Ukrainos institucijų pajėgumai kovoti su neteisėta prekyba šaunamaisiais ginklais, šaudmenimis ir sprogmenimis. Teikiant paramą dėmesys bus sutelktas į standartinių veiklos procedūrų, kurios reikalingos geresniam aptikimui ir tyrimui, rengimą, įrangos teikimą ir mokymus. Parama bus grindžiama išsamiu poreikių vertinimu, atliktu remiantis SEESAC parengta ir Vakarų Balkanuose jau įgyvendinama metodika, analizuojant teisines ir politikos sistemas, esamas procedūras ir įrangą, taip pat institucinius ir administracinius pajėgumus. Šiuo metu Moldovoje atliekamas kriminalinės policijos tarnybos poreikių vertinimas (3). Pagal šį projektą numatoma teikti paramą Moldovai, atsižvelgiant į poreikių vertinimo išvadas, taip pat atlikti Ukrainos poreikių vertinimą ir teikti parama atsižvelgiant į vertinimo išvadas (4).

Siūloma veikla papildys Pietryčių Europoje vykdomus Sąjungos remiamus veiksmus, visų pirma Europos saugumo ir bendradarbiavimo organizacijos, Europolo, Frontex ir Interpolo veiksmus, taip pat EMPACT šaunamųjų ginklų komponento operatyvinių veiksmų planus, ir bus glaudžiai su jais koordinuojama. Galiausiai, pagal šį komponentą vykdoma veikla padės įgyvendinti ES kovos su neteisėtais šaunamaisiais ginklais, šaulių ir lengvaisiais ginklais bei jų šaudmenimis strategiją ir 2020–2025 m. ES kovos su neteisėta prekyba šaunamaisiais ginklais veiksmų planą.

Tai bus daroma:

— atliekant Ukrainos kovos su neteisėta prekyba ginklais pajėgumų poreikių vertinimą,

— teikiant konsultacinę paramą, tiekiant įrangą ir rengiant mokymus Moldovos ir Ukrainos institucijoms, atsižvelgiant į poreikių vertinimų išvadas.

Projekto rezultatai / įgyvendinimo rodikliai:

— atliktas Ukrainos teisėsaugos institucijų kovos su neteisėta prekyba ginklais poreikių vertinimas,

— parengtos atitinkamos standartinės veiklos procedūros,

— įsigyta įrangos, skirtos kovoti su neteisėta prekyba ginklais,

— surengti mokymai.

3.4. Vakarų Balkanų teisėsaugos tarnybų, visų pirma balistikos laboratorijų ir muitinės tarnybų, pajėgumų, susijusių su kova su neteisėta prekyba šaunamaisiais ginklais ir neteisėtu jų laikymu, stiprinimas

Tikslas

Sumažinti neteisėtos prekybos šaunamaisiais ginklais keliamą grėsmę stiprinant balistikos laboratorijų pajėgumus ir nustatant muitinės tarnybų poreikius integruoto sienų valdymo kontekste.

Aprašymas

Atsižvelgiant į rekomendacijas, pateiktas Vakarų Balkanų kriminalinės policijos tarnybų poreikių vertinimuose, atliktuose pagal Sprendimą (BUSP) 2018/1778, ir balistikos laboratorijoms teikiamą ribotą paramą šaunamųjų ginklų ryšių punktų steigimo pagal sprendimus (BUSP) 2016/2356 ir (BUSP) 2018/1778 kontekste, ir papildant paramą, teikiamą atrinktoms balistikos laboratorijoms pagal projektus, įgyvendinamus pagal UNDP (5), bus teikiama tikslinė parama balistikos laboratorijų pajėgumų stiprinimui. Balistikos laboratorijų vaidmuo yra itin svarbus analizuojant įrodymus, susijusius su neteisėtu ŠLG laikymu, netinkamu naudojimu ir neteisėta prekyba jais. Šis komponentas padės standartizuoti praktiką visame regione ir suteiks pagrindą veiksmingiau priimti teismo sprendimus baudžiamosiose bylose, susijusiose su neteisėtu ŠLG laikymu, netinkamu naudojimu ir neteisėta prekyba jais.

Atsižvelgiant į svarstymus Pietryčių Europos šaunamųjų ginklų ekspertų tinkle, kuriuose reguliariai dalyvauja muitinės pareigūnai iš visos Pietryčių Europos kartu su tyrėjais, balistikos ekspertais, pasienio policijos pareigūnais ir prokurorais, į jų reguliarų dalyvavimą regioniniuose pasienio susitikimuose, kuriuos kasmet rengia SEESAC, į pasienio policijos tarnybų Vakarų Balkanų regione pajėgumų poreikių vertinimo rezultatus ir rekomendacijas, taip pat laikantis jurisdikciją turinčių Vakarų Balkanų subjektų integruoto sienų valdymo strategijose priimtų ES integruoto sienų valdymo standartų, iškilo poreikis, taip pat kelioms Vakarų Balkanų muitinėms pateikus konkrečius prašymus, įtraukti šiuos subjektus į veiklą, susijusią su sienų kontrole, kuri yra itin svarbi kovos su neteisėta prekyba šaunamaisiais ginklais dalis. Daugumos jurisdikciją turinčių subjektų muitinės dalyvavo regioniniuose procesuose, tačiau nedalyvavo jokioje pajėgumų stiprinimo veikloje, susijusioje su šaunamųjų ginklų, pagrindinių komponentų, šaudmenų ir sprogmenų aptikimu sienos perėjimo punktuose, o tai, kad pasienio policija ir muitinės bendrai ir suderintai reaguotų į visą nusikalstamą veiklą, susijusią su neteisėta prekyba šaunamaisiais ginklais, yra itin svarbu. Būtent todėl numatyta, kad muitinės, pasienio policija ir kriminalinė policija turėtų laikytis panašaus požiūrio, grindžiamo anksčiau įgyvendinta ir tebevykdoma geriausia praktika, pasitelkiant ES Tarybos sprendimus (BUSP) 2018/1788 ir (BUSP) 2019/2111.

Tai bus daroma:

— teikiant paramą balistikos laboratorijų pajėgumų stiprinimui;

— atliekant muitinių pajėgumų kovoti su neteisėta prekyba šaunamaisiais ginklais poreikių vertinimą.

Projekto rezultatai / įgyvendinimo rodikliai:

— balistikos laboratorijos aprūpintos įranga ir surengti jų darbuotojų mokymai;

— atliktas poreikių vertinimas.

4. Naudos gavėjai

Tiesioginės projekto naudos gavėjos pagal projektą bus institucijos, atsakingos už ŠLG kontrolę Vakarų Balkanuose. Albanijos Respublikos, Bosnijos ir Hercegovinos, Kosovo, Juodkalnijos, Serbijos, Šiaurės Makedonijos, Moldovos Respublikos ir Ukrainos vidaus reikalų institucijos, policijos tarnybos, sienos apsaugos tarnybos ir muitinės pasinaudos konsultacine parama, veiksmų koordinavimo ar stebėsenos pastangomis arba pajėgumų stiprinimu, žinių gilinimu, patobulintomis procedūromis ir ekonomiškai efektyvia specializuota įranga, būtinais siekiant užtikrinti politikos, operacinius ir techninius patobulinimus ŠLG kontrolės srityje. Siūloma veikla visiškai atitinka veiksmų gaires ir partnerių prioritetus ŠLG kontrolės srityje.

Netiesiogiai šiuo projektu pasinaudos plačioji visuomenė Vakarų Balkanuose, Rytų Europoje ir Sąjungoje, kuri susiduria su didelio masto ŠLG platinimo keliama rizika.

5. Sąjungos matomumas

SEESAC imsis visų tinkamų priemonių siekdamas viešinti tai, kad šiuos veiksmus finansuoja Sąjunga. Tokios priemonės bus vykdomos remiantis Komisijos komunikatu ir Informavimo apie Europos Sąjungos išorės veiksmus ir jų matomumo vadovu. Taigi SEESAC užtikrins Sąjungos įnašo matomumą naudodamas tinkamus ženklus ir viešumo strategiją, kuriais akcentuojamas Sąjungos vaidmuo, užtikrinamas jos veiksmų skaidrumas ir didinamas informuotumas apie priežastis, dėl kurių priimtas šis sprendimas, taip pat apie Sąjungos paramą įgyvendinant sprendimą ir šios paramos rezultatus. Projekto metu parengta medžiaga bus aiškiai pažymėta Europos Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.

Atsižvelgiant į tai, kad planuojamos veiklos mastas ir pobūdis labai skiriasi, bus naudojamos įvairios propagavimo priemonės, įskaitant tradicinę žiniasklaidą, interneto svetaines, socialinę žiniasklaidą ir informacinę bei reklaminę medžiagą, be kita ko, infografikus, lankstinukus, naujienlaiškius, pranešimus spaudai ir atitinkamai kitas priemones. Projekto lėšomis finansuoti leidiniai, vieši renginiai, kampanijos, įranga ir statybos darbai bus pažymėti atitinkamu ženklu. Siekiant dar labiau sustiprinti poveikį, didinant įvairių nacionalinių valdžios institucijų ir visuomenės, tarptautinės bendruomenės ir vietos bei tarptautinės žiniasklaidos informuotumą, bendraujant su kiekviena projekto tiksline grupe bus vartojama atitinkama kalba. Ypač daug dėmesio bus skiriama naujoms žiniasklaidos priemonėms ir informacijai internete.

6. Trukmė

Remiantis sprendimų 2002/842//BUSP, 2010/179/BUSP, 2013/730/BUSP, 2016/2356/BUSP, 2018/1788/BUSP įgyvendinimo patirtimi ir atsižvelgiant į projekto regioninę taikymo sritį, naudos gavėjų skaičių ir planuojamų veiksmų skaičių bei sudėtingumą, nustatomas 36 mėnesių įgyvendinimo laikotarpis.

7. Bendra sąranga

Šių veiksmų techninis įgyvendinimas pavedamas UNDP, kuri veikia SEESAC, – regioninės iniciatyvos, veikiančios pagal UNDP ir RBT, įgaliojimus – vardu. SEESAC atlieka Kovos su ŠLG platinimu regioninio įgyvendinimo plano vykdomosios institucijos funkciją ir yra ryšių punktas visais su ŠLG susijusiais klausimais Pietryčių Europos regione, įskaitant palankių sąlygų sudarymą regioninių veiksmų gairių įgyvendinimui.

UNDP, veikianti SEESAC vardu, bus visiškai atsakinga už projekto veiklos įgyvendinimą ir atskaitomybę už projekto įgyvendinimą. Projekto trukmė – treji metai (36 mėnesiai).

8. Partneriai

SEESAC šiuos veiksmus įgyvendins tiesiogiai glaudžiai bendradarbiaudamas su Albanijos, Bosnijos ir Hercegovinos, Kosovo, Juodkalnijos, Serbijos, Šiaurės Makedonijos ir Moldovos Respublikos ŠLG komisijomis ir vidaus reikalų institucijomis, taip pat su atitinkamomis Ukrainos institucijomis. Kitos institucijos aktyviai dalyvaus laikantis nustatyto įvairius suinteresuotuosius subjektus apimančio holistinio požiūrio į ŠLG kontrolę.

9. Ataskaitų teikimas

Tiek aprašomosios, tiek finansinės ataskaitos teikiamos dėl visų veiksmų, aprašytų atitinkamame susitarime dėl konkretaus įnašo ir prie jo pridėtame biudžete, nepriklausomai nuo to, ar Komisija šiuos veiksmus visiškai finansuoja ar bendrai finansuoja.

Kad būtų fiksuojama ir stebima pažanga siekiant pagrindinių rezultatų, kas ketvirtį teikiamos aprašomosios pažangos ataskaitos.

(1) Pietryčių Europos regioninio kovos su ŠLG platinimu įgyvendinimo plano įgyvendinimo iniciatyvinė grupė.

(2) SEESAC teikia paramą UNODA įgyvendinant projektą dėl politikos, programų ir veiksmų, į kuriuos integruotas lyčių aspektas, rėmimo kovos su šaulių ginklų neteisėta prekyba ir netinkamu naudojimu srityje laikantis Moterų, taikos ir saugumo darbotvarkės, kuriuo įgyvendinamas 2018 m. gruodžio 17 d. Tarybos sprendimas (BUSP) 2018/2011.

(3) Šie vertinimai buvo įgyvendinti kaip ES Tarybos sprendimo (BUSP) 2018/1788 įgyvendinimo dalis.

(4) Pajėgumų kovoti su neteisėta prekyba ginklais Ukrainoje vertinimas, kurį buvo numatyta atlikti pagal ES Tarybos sprendimą (BUSP) 2018/1788, nebuvo atliktas.

(5) Projektai finansuojami Vakarų Balkanų daugiašalio patikos fondo lėšomis.